RESOLUCIÓN do 11 de xaneiro de 2010 pola que se convoca a Xornada sobre a protección da legalidade urbanística.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 14/01/2010

Dentro do plan de actividades da Escola Galega de Administración Pública para o ano 2010 e de acordo coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócase, en colaboración coa Axencia de Protección da Legalidade Urbanística, a Xornada sobre a protección da legalidade urbanística, conforme as seguintes bases:
1. Obxectivos.
A disciplina urbanística é o conxunto de instrumentos e poderes xurídicos de que dispoñen os concellos e a comunidade autónoma, dirixidos a evitar que os actos de edificación e uso do solo infrinxan a normativa e o planeamento urbanístico e, en caso de producirse o ilícito, repoñer a realidade física alterada á situación anterior á actuación ilegal, sancionar os responsables da infracción urbanística e exixir a indemnización dos danos e perdas causados.
A Axencia de Protección da Legalidade Urbanística é o instrumento organizativo de colaboración entre a comunidade autónoma e os concellos que voluntariamente se integren nela, para o exercicio en común das competencias en materia de disciplina urbanística.
O obxectivo desta xornada é mellorar o coñecemento sobre a Axencia de Protección da Legalidade, os seus obxectivos, prioridades e actividade realizadas, así como acadar un maior grao de coordinación coa actuación urbanística dos concellos integrados nela.
2. Contidos.
Serán tratados, entre outros, os seguintes temas:
1. Os mecanismos de control preventivo. A licenza urbanística municipal. A autorización urbanística autonómica para usos en solo rústico. A inspección e vixilancia urbanística.
2. A investigación de ilícitos urbanísticos.
3. A acción de reposición da legalidade urbanística por obras sen licenza urbanística ou sen autorización autonómica. A execución das ordes de demolición.
4. As infraccións urbanísticas. Persoas responsables. Sancións.
5. A Axencia de Protección da Legalidade Urbanística. Natureza xurídica. Integración dos concellos. Funcións. Estrutura organizativa.
6. O plan de inspección urbanística para o ano 2010. Obxectivos. Actuacións prioritarias.
7. A disciplina urbanística.
3. Destinatarios.
Alcaldes e concelleiros, secretarios de concellos, persoal funcionario ou laboral dos concellos que desenvolvan funcións relacionadas co urbanismo, inspectores e subinspectores urbanísticos da Xunta de Galicia e interesados en xeral.
4. Desenvolvemento.
Lugar: Escola Galega de Administración Pública (EGAP), rúa de Madrid, 2-4, Santiago de Compostela.
Data: 29 de xaneiro de 2010.
Duración: 6 horas lectivas.
5. Número de prazas.
Limitado pola capacidade do local.
6. Solicitudes.
-Tramitación de solicitudes: as solicitudes irán dirixidas ao director da Escola Galega de Administración Pública (polígono das Fontiñas, rúa de Madrid, 2-4, 15707 Santiago de Compostela), segundo o modelo que figura como anexo a esta convocatoria, e serán presentadas no rexistro xeral da EGAP, ou ben de calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Serán admitidas inscricións por medio de fax enviado ao número 981 54 63 30 ou por correo electrónico dirixido ao enderezo novas.egap@xunta.es
-Inscricións fóra de prazo: só serán admitidas, de quedar prazas libres, coa condición de que cumpran os requisitos xerais antes indicados.
-As persoas solicitantes poderán obter a confirmación da súa admisión se chaman por teléfono, das 8.30 ás 14.30 horas, aos seguintes números: 981 54 62 41-881 99 70 14.
7. Prazo.
O prazo de presentación de solicitudes finalizará o mércores 27 de xaneiro de 2010.
8. Modificacións.
A EGAP reserva para si a facultade de interpretar e de resolver as incidencias que poidan xurdir no desenvolvemento desta xornada, así como a facultade de cancelala se o escaso número de solicitudes non xustificase a súa realización.
9. Certificado de asistencia.
Será entregado un certificado de asistencia, ao final da xornada, a aquelas persoas inscritas que participasen asiduamente, e sempre que a súa asistencia sexa igual ou superior ao 85% das horas lectivas programadas. Neste documento aparecerán de forma expresa a natureza da actividade e a data de realización.
Santiago de Compostela, 11 de xaneiro de 2010.
Pablo Figueroa Dorrego
Director da Escola Galega de Administración Pública
Ver referencia pdf "00800D006P011.PDF"